Már elvégzik koronavírus tesztet azokon is, akik egyszerre:

kórházban fekszenek,

lázasak,

és súlyos akut légúti fertőzésük van.

És ezeket a tüneteket más különösebb körülmény nem indokolja. Ezt a Nemzeti Népegészségügyi Központ erősítette meg az atv.hu-nak. Ez röviden azt jelenti, hogy már több embert tesztelhetnek.

Eggyel részletesebben mindez annyiban újdonság, hogy eddig ahhoz, hogy valakit teszteljenek, a tüneteit megelőző két hétben fertőzött területen kellett járnia. Emellett a hirtelen kezdődő és 38 fokosnál magasabb láz, a légszomj vagy a köhögés közül is produkálnia kellett legalább egy tünetet.

Plusz azok is kaptak tesztet, akik akut légúti fertőzésben szenvedtek, és a tüneteik előtti két hétben szoros kapcsolatban voltak megerősítetten vagy valószínűsítetten fertőzött koronavírusos emberrel. Aki kezet fogott koronavírusossal, 2 méternél közelebb volt hozzá negyed óráig vagy zárt térben volt vele egy helyen, az már szoros kapcsolatban lévőnek számít.